Minenn frunntlyckenn gruth myth vormoghe allisz gudenn stets vorgeszannth. Erszamenn vnndt wollwyszenn, byszunnder leuenn naber vnndt ghudenn frunde, jck sante jm vorledenn herueste sommyghenn rogghenn myt namenn xv last nha Reuall by Hans Becker vnndt meente, he ene solde hebbenn westwart gheschicket vmbe my wedder herwert tho bestellenn wandt, krwdt vnndt sust allerhande parszelenn tho myneme bestenn; vndt alsz he vnderwegenn krencklyck bleeff, ysz de rogghe sunder myn beuell vppgeschuddet, so dat sommighe menenn Becker do&#x0364;t sy vnndt se mynenn rogghenn gedencken in syne schult to theennde. Jd ysz, leuen frunde, neen leent ghudt, alsz en deell menen, nha juwem rechte; jk hebbe myt eren dedinghenn nycht tho donde, jk hebbe mynen rogghenn tho Reuall geszant, dat men ene solle senden to myneme besten westwart tho vorkopenn vnndt my wedder dar vo&#x0364;r tobestellen tor hant wes ik vnndt de myne behouenn. Hirumbe ysz myne fruntlyke begher, gy woll do&#x0364;n, oft jemant sik myt deme rogghenn wille bekummeren, vnndt vnderrichten ene he dar van vnuorworen sy, dat Hans Becker mynen rogghen vnndt dat myne schicke westwart vnndt wor ik dat gerne hadde vnuorhindert. Myne frien guder hebben myt nemande to donde, vnndt hoppe vorder, leuenn frundt, gy nemande tostedenn myt myneme rogghenn sik to bekummeren gelyk begerenn vann my in gelyken scheftenn, juwe erszamenn wyszheide, de yck Gade allmechtich jnn wollmacht langhe starck vnndt gesunt beuele. Gegeuenn vpp Wyborch des dinxdages vor sancti Anthonij dage ime etc. lxxxij(ten) jare. Laurennsz Axelszonn tho Aarstede, ritter, houethmann vppe Wyborch etc. Adress: Denn erszamenn vo&#x0364;rsichtighenn mannenn herenn borgermeysterenn vnndt radtmannenn der stadt Reuall, synenn bysunder leuenn naberenn vnndt ghudenn frunndenn.